Broj: 711-I-2424-M-193/23-02-12

Zagreb, 14. studenoga 2023.

**Darjan Budimir, direktor trgovačkog društva**

**Hrvatski operator tržišta energije d.o.o.**

**Predmet: mišljenje na zahtjev obveznika Darjana Budimira; daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 30. listopada 2023. pod brojem 711-U-77649-M-193/23-01-27 zaprimilo zahtjev za mišljenjem koji je podnio Darjan Budimir, direktor trgovačkog društva Hrvatski operator tržišta energije d.o.o.

U zahtjevu podnositelj navodi da je član Gradskog vijeća Grada Dugog Sela od svibnja 2021. te da navedenu dužnost obavlja volonterski i da za istu dužnost nije obveznik podnošenja imovinske kartice. Dodaje da prema odluci Gradskog vijeća članovi imaju pravo na naknadu od 66,36 eura po sudjelovanju na sjednici.

Slijedom navedenog, traži mišljenje predstavlja li obavljanje navedene dužnosti povredu Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI).

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 31. sjednici održanoj 14. studenoga 2023. obvezniku daje mišljenje, kako slijedi.

Člankom 3. stavkom 1. točkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu navedenog Zakona. Uvidom u sudski registar Trgovačkog suda u Zagrebu utvrđeno je da je jedini osnivač trgovačkog društva Hrvatski operator tržišta energije d.o.o. Republika Hrvatska te da je Darjan Budimir direktor navedenog društva slijedom čega je isti u obvezi postupati sukladno odredbama ZSSI-a.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Vezano za odredbe članka 17. stavka 1. ZSSI-a Povjerenstvo obrazlaže da je člankom 3. stavcima 1. i 2. ZSSI-a propisano tko su obveznici u smislu toga Zakona.

Povjerenstvo ukazuje da pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti širi od kruga dužnosnika definiranog ZSSI-em. Druga javna dužnost iz članka 17. stavka 1. ZSSI-a podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. stavaka 1. i 2. ZSSI-a.

Člankom 27. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) propisano je da su općinsko vijeće, gradsko vijeće i županijska skupština predstavnička tijela građana i tijela lokalne, odnosno područne (regionalne) samouprave koja donose akte u okviru djelokruga jedinice lokalne, odnosno područne (regionalne) samouprave te obavljaju druge poslove u skladu sa zakonom i statutom jedinice lokalne, odnosno područne (regionalne) samouprave.

U odnosu na navedeno Povjerenstvo ističe kako iako član predstavničkog tijela jedinice lokalne i područne (regionalne) samouprave nije obveznik u smislu odredbi ZSSI-a, ali imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave, kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15., 40/19., 34/22. i 114/22.) uređen je način izbora, prava i obveze predsjednika i članova uprave trgovačkih društava te istim nije izričito propisano da predsjednik i članovi uprave društva s ograničenom odgovornošću u većinskom vlasništvu Republike Hrvatske mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice područne (regionalne) samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom navedenog, a budući da u konkretnom slučaju nije ispunjena iznimka propisana člankom 17. stavkom 1. ZSSI-a koja dopušta obnašanje druge javne dužnosti ako je „zakonom drugačije propisano“, istodobno obnašanje dužnosti direktora trgovačkog društva Hrvatski operator tržišta energije d.o.o. i člana Gradskog vijeća Grada Dugog Sela protivno je odredbi članka 17. stavka 1. ZSSI-a. Stoga je obveznik Darjan Budimir dužan razriješiti okolnost istodobnog obnašanja navedenih dužnosti u roku propisanom odredbom članka 8. stavka 1. ZSSI-a.

Za istaknuti je da je isti pravni stav zauzeo i Visoki upravni sud Republike Hrvatske u presudi broj UsII-160/22-8 u kojoj je potvrdio stav Povjerenstva iznesen u Odluci broj 711-I-721-P-58/22-07-19 od 4. ožujka 2022., kojom je utvrđeno da je tužitelj obveznik sukladno članku 3. stavku 1. točki 39. ZSSI-a te da je istovremenim obnašanjem dužnosti člana Uprave trgovačkog društva u većinskom vlasništvu Republike Hrvatske i dužnosti člana županijske skupštine jedinice regionalne samouprave, kao druge javne dužnosti, počinio povredu članka 17. stavka 1. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Darjanu Budimiru, elektroničkom dostavom
2. Objava na internetskoj stranici Povjerenstva
3. Pismohrana